Henri Konow

Henri Konow (1862–1939) var en dansk sjøoffiser, forsvars- og utenriksminister og den siste guvernøren i Dansk Vestindia.

Han trådte inn i det danske sjøforsvaret som kadett i 1879. Han seilte også noen år i fransk tjeneste. Fra 1890 til 1893 var han lærer for prins Carl, den senere kong Haakon VII av Norge, på sjøoffiserskolen, og de ble venner for livet.Biografiske data om Henri Konow på navalhistory.dk. Besøkt 20. mai 2024.

Innen første verdenskrig oppnådde Konow graden kommandørkaptein og var sjef for den danske krysseren «Valkyrien». I 1916 ble han konstituert som guvernør i Dansk Vestindia med ansvar for å overlevere kolonien til USA 31. mars 1917.

Konow var Danmarks forsvars- og utenriksminister i Otto Liebes forretningsministerium under Påskekrisen i 1920. Han gikk deretter tilbake til sjøforsvaret, som sjef ved Orlogsværftet.

I 1923 ble Konow forfremmet til viseadmiral og generalinspektør for det danske sjøforsvaret, det vil si flåtesjef. Han gikk av med pensjon i 1927.

Konow ble tildelt storkorset av Dannebrogordenen i 1925. Han ble også tildelt Dannebrogordenens hederstegn.

 Referanser 

Kategori:Offiserer i Søværnet
Kategori:Guvernører i Dansk Vestindia
Kategori:Danske forsvarsministre
Kategori:Danske utenriksministre
Kategori:Storkors av Dannebrogordenen
Kategori:Personer fra København